Писмен отчет за дейността на НЧ,,Светлина-1914“

с.ОРЕШЕЦ , за изтеклата 2019г

Драги членове на читалище ,,Светлина-1914“ с.Орешец,

Дойде моментът, когато ние-ръководството на НЧ,,Светлина-1914“с.Орешец да направим своя отчет за извършената работа през 2019г.

Опирайки се на нравите и традициите на орешенския човек, ние потомци на славни и юначни българи, се чувстваме горди и благодарни пред тези, които са ни дали име, родина и чувство за обща национална съдба, следвайки техния път, поколенията си предават от уста на уста традициите наши, като се стремят да запазят и съхранят родното, българското, а ние типичното за нашето село. Това беше и една от основните цели и задачи на читалищното настоятелство.

Тази година то бе в следния състав:

1.Мария Ставрева – председател

2.Митка Делчева – член

3.Величка Митева – член и новоизбрания секретар Сийка Ставрева

Днес, именно в средата на първия месец от Новата година ние ръководството правим своя отчет пред Вас-читалищни членове-за да можем с гордо вдигната глава да започнем своята дейност през 2020г.

И така първият месец януари е отрупан с именни дни. Не подминаваме Ивановден, Атанасовден, Йордановден. Макар и с някое стихче или песен или разказ не забравяме за рождения ден на Христо Ботев/06.01/,който смело преплува Дунава и пристигна да се бие за родината си.

Един от запазените български обичаи, който не е загаснал сред младото поколение е ,,Бабуването“ или по добре казано ,,Бабин ден“. Ние Орешенските баби не можем да пренебрегнем и забравим датата 21.01/по стар стил/,защото на този ден като млади майки сме оказвали своето уважение към нашата мила акушерка Стефка Калайджиева/вече починала/и не можем да я забравим. Тя беше човекът който бдеше над нашите деца, докато пораснат. В днешно време обаче този празник се видоизмени. Поради липса на млади семейства в село и акушерка,на почит са младите баби-на тях се подлива, насапунисват се, закичват се останалите присъстващи със здравец и кокиче и се пожелава на детето здраве и много радост. Тази година като млада баба с внучка сред нас бе Мария Ставрева-тя почерпи всички за здраве на внучката. Празникът завърши с песни, игри и веселие.

Малкият месец сечко тази година/2019/даде възможност на активните читалищни членове спокойно да си изпълнят ритуала-,,Зарязване на лозята“на /14.02/.Под активното участие на секретаря Сийка Ставрева бе сформирана група, която да посети селските лозя. Начело с майстора лозар Панайот Панайотов и Костадин Бойдев, самодейките в народна носия Петрана Емандиева, Грозданка Огнева и Петранка Паскалева, групата извърши ритуала-Зарязване. Накрая се разчупи пита и се поляха лозичките с червено вино. Пожела се по-богата реколта тази година/2019/.Всички читалищни членове за здраве и добър берекет изядоха по курбан. Празникът завърши с песни и хора.

Ръководството на читалището реши да отбележи 141години от обесването на Васил Левски, на 19.02.2019г.З целта бе направена и изнесена програма от стихове и песни за Левски.В залата на кметството бе направена изложба от книги за детството и дейността на Левски,а секретаря Сийка Ставрева запозна присъстващите с кратки истории за него. Накрая всички присъстващи на тържеството си тръгнаха с малък спомен за него-снимка на Апостола.

Първи март-,,Ден на самодееца“-ден за равносметка, ден за разплата, ден за осъзнаване на ползата от тази дейност.

Проследявайки в едно кратко докладче, Митка Делчева разкри пред нас дългия път на самодейците през 105-те години, извървели и до днес. Като траен спомен пред нас се извисяват снимките направени в чест на 100 год., от откриване на читалището. Те ни карат макар и в днешно време ние самодейците да се чувстваме горди и щастливи и с всички сили да работим за съхраняване и запазване на самодейността в с.Орешец.

Своя празник 8-ми март,групата за автентичен фолклор отпразнува в ресторант ,,Зодиака“-с.Лозен, общ. Любимец. Там съвместно с жените от селото, празникът мина неусетно в игри, песни и томбола. Накрая бяха поздравени от председателя М. Ставрева. Всяка самодейка получи скромен подарък с пожелание за много здраве и по нататъшна самодейност. Тук е мястото да отбележа, че нашата фолклорна група получи подарък по едно цвете от депутата от ГЕРБ-Георги Станков от гр.Любимец. Беше му изказана благодарност макар и косвено. По програма месец март трябваше да завърши с провеждането на уикенд сред природата на 22.03.2019г.за посрещане на Първа пролет. Това не можа да стане, защото времето през целия месец беше студено.

Своята самодейност фолклорната група започна с подготовка и участие в ФФ,,С песните на Кичка Савова“ който се проведе на 12.04.2019г. в с.Сладун, общ. Свиленград. Подготовката ни би усилена, защото трябваше да се подготви песен в чест на Кичка Савова, изпята на два гласа. Трябва да отбележа, че нейният репертоар много ни допада и с желание заучаваме песните.

След първия фестивал, групата продължи своята подготовка за добро представяне на Общинския фестивал ,,Тракийска шевица“ гр.Харманли на 20.04.2019г. Със своето двугласно пеене, групата направи добро впечатление на Общинското ръководство. Тук добре се представи и солистката Недялка Петкова.

Ръководството на читалището определи месец май, като месец на ремонтите. По инициатива на нашия секретар Сийка Ставрева решихме да потърсим съгласието на общинското ръководство гр.Харманли за направата на ремонта.Такъв не е правен от 40години насам и за това ще трябват доста средства. Секретарят Сийка Ставрева успя да убеди бизнесмените работещи земя в селото да направят дарение за читалището с което да подпомогнат ремонта. Това бяха Георги Киряков, Валери Чолаков, Филип Узунов, Димитър Митев и гръцкия бизнесмен Василски. Като майстори мазачи се включиха Юри и Младен от Смолянска област, които също работят в селото тютюн.

Читалището бе оборудвано с балатум, нови прозорци, врати и щори. Тук искам да изкажа похвала на читалищните членове, които се включиха в извършването на ремонта-Васил Захариев, Пенка Димитрова, Янка Василева, Петранка Емандиева, начело със Сийка Ставрева, Митка Делчева, Мария Ставрева и Величка Митева. Всички с общи усилия докарахме ремонта до край, като най-големия товар се падна на секретаря. По покана на секретаря на читалището на с.Иваново се отзовахме да участваме с музикални изпълнения на техния събор, който беше на 16.05.2019г.След това бяхме почерпени с курбан. Фолклорната група продължи своята работа след 20.05.2019г.За подготовката на песенен репертоар за следващи фестивали, един от който бе на 22.06.2019г.-ФФ,, С мирис на теменуги“, за който се изискваше да се пеят песни за цветя. За с.Яворово, Старозагорско бяха подготвени наред с песните и кулинарни изкушения, представени от М. Ставрева-Хитра баница, В. Митева-грис халва, а Сийка Ставрева-бакла с булгур. С десетки рисунки участваше Пламена Митева. От село Яворово групата се завърна с грамота за участие и Сребърен медал, а Недялка Петкова –Бронзов медал. По покана на организаторите на Балканския ФФ,,Одрин-2019 в лицето на Галя Панайотова от град Варна фолклорната група на 29.06-30.06.2019 беше в гр.Одрин. Там представихме автентични песни, типични за нашия извор. Бяхме наградени с плакет. Много вълнения и радостни моменти изживяхме там. Считам че дълго време ще ни напомнят за това. А снимките които направихме ще ни връщат винаги към тези весели моменти. Следващото отлично представяне на певческата група бе на 20.07.2019г. четвъртия ФФ,,На сусама“- с.Доситеево, общ. Харманли. Тук групата представяйки се с две нови автентични песни, спечели първо място-статуетка, а Недялка Петкова – бронзов медал.

По молба на председателя на читалището в с.Поляново, взехме участие на 27.07.2019 във втория ФФ,,Свети пророк Илия“. Тук бяхме удостоени с бронзов медал.

Ръководството на читалището реши м.август, като много горещ месец да си почива. Единственото което се направи тогава е посещението на част от членовете на 15.08.2019г. на църквата ,,Св. Св. Константин и Елена“ .Бяха направени дарения за църквата, а за Св.Богородица запалихме свещички-да ни дава сили, кураж и надежда за живот.

Тази година м.септември беше по различен от миналата. На 07.09.2019г. бе честван 70-тия рожден ден на секретаря на НЧ,,Светлина.1914“с.Орешец-Сийка Ставрева. На 11.09.2019г. бе организирано еднодневно отиване до Гърция/Орестиада/ за да направи ръководството среща с нашето шевско дружество. За уплътнение на деня ръководството реши да се иде до гр.Александрополис до морето, като се доплати превоза. Тъй като групата за Гърция трябваше да се сформира за много кратко време бяха поканени освен певческата група и читалищни членове, които бяхме сигурни че ще дойдат. Разходката мина много добре, ръководството на женското дружество не можеше да ни приеме и за това отделихме повече време на морето.

Читалищния секретар на с.Върбово, Маргарита, покани певческата група да участваме с програма на чествуване на 100г.читалище и събор-на 14.09.2019г.Бяхме разочаровани от лошата организация на тържеството.

За празника-Денят на възрастните хора-01.10.2019г.ръководството взе следното решение. Тъй като доста средства се охарчиха за този празник, да се поздравят по фейсбук всички най възрастни членове, а по активни членове /65-75год./да се почерпим в близкото заведение в с.Малко Градище. Празникът завърши с веселие и песни.

Макар и в намален състав, групата ,,Орешенски баби“, реши да участва в единадесетия ФФ,,Песни край Марица“-с. Доситеево на 20.10.2019г. Върнахме се с грамота и бронзов медал.

За денят на будителите-01.11.2019 ръководството реши да се отиде на 16.11.2019г. на откриването на паметника на Капитан Петко Войвода на граничния пункт Капитан Андреево. Решението бе прието радушно. Всички останаха много доволни.

Снимките които се направиха пред новооткрития паметник, ще ни връщат винаги към това голямо събитие. Ръководството на НЧ,,Светлина-1914“с.Орешец не подмина коледните и новогодишни празници. На 24.12.2012г. бе направена трапеза с постни ястия-пита Бъдник, плодови салати, кремове, локуми и други вкусни сладкиши.

Тази година певческата група не можа да присъства на Общото новогодишно тържество на 28.12.2019г. в Снек бар гр. Харманли. Една две групи не се изчакаха да си дадат заявките, въпреки че се знаеше че ще се ходи. За това молим общинското ръководство да направи забележка на организаторите на вечерта, да не пренебрегват самодейците от по далечните села и да запълват бройките от близките до града села./пример село Иваново-60 човека на тържеството/.За това ръководството на 26.12.2019г. взе решение по най бързия начин да посрещне нова година от самодейците на с. Орешец в ресторанта ,,Зодиака“- с.Лозенец, общ. Любимец. Така и стана. Всички останаха много доволни.

От 01.12.2019г.декември започна събиране на членски внос. Радостно е че всички с радост си плащат задължението, като не смятаме двама, трима. По решение на ръководството от 01.12.2019г. за зимния сезон започна да се отваря читалището всеки четвъртък от 09.30 до 12.00 часа , за да могат желаещите да вземат книги за прочит. Макар, че това не влиза в нашите задължения. Радостно е че секретаря Ставрева с желание отваря и чака до обед. За сега като най- активни читатели могат да изпъкнат Елка Вълканова и Сийка Трендафилова.

Тук е мястото да спомена че през месец май започна Дарителска кампания за набиране на книги на читалището. До днес има дарени 89 книги. Дарителската кампания продължава и тази година- книгите се описват в дневници и се номерират. Като дарители се изявяват следните читалищни членове: Трендафил Пулев, Димитър Георгиев, Елена Чанкова, Петрана Емандиева, и други хора от село- Сийка Николова, Росян Колев.

Нека благодарим на дарителите, да бъдат пример за подражание, защото книгата е извор на знание. Вместо да изхвърляме, по добре да ги донесем в читалището да се запазят. Нищо чудно след години да се отвори и библиотека. Затова трябва да сме добри стопани на книгите. Драги самодейци и членове на НЧ,,Светлина-1914“ с. Орешец това в общи линии е нашата дейност за изтеклата 2019г. Не е малко, но не е и много, може и още. Ръководството на читалището се стремеше да изпълнява своята програма и да се включва в други мероприятия. Трябва да споделя- че ръководството и секретаря работим с много голямо желание, подкрепяйки ни от всички самодейци и читалищни членове. Нашата дейност е напълно самодейна- без хонорари и заплати- в името на селото, в името на Общината, в името на Република България- за запазване и съхраняване на нашия бит и култура. Другото, което ни тревожи е че певческата група като възраст застарява, а няма попълнения. Нека всички сериозно се замислим по този въпрос и ако искаме самодейността да продължи в село, нека и други читалищни членове, пък и някои млади хора да започнат да се включват в читалищни мероприятия.

На добър час! Бъдете с нас и ни подкрепяйте!

Дата:16.01.2020 От ръководството:

с.Орешец /М.Ставрева/